《奉送中济经略侍郎赴镇庆州得元字》
宋代·王钦臣

远驭寡上策，羁縻有前言。平生徙戎论，感慨江应元。

家世近三河，游历多塞垣。谁言一方面，十载滞上恩。

前日诏书下，旌麾方及门。部曲已稍集，始知旗鼓尊。

边书尚羽急，戍卒仍云屯。东山旧部落，自昔为墙藩。

铦锋固可用，内实须禾虋。胸中自有策，肯为浅见论。

作者简介：应天府宋城人，字仲至。王洙子。清亮有志操，欧阳修器重其文。以荫入官，文彦博荐试学士院，赐进士及第。历陕西转运副使，哲宗时曾奉使高丽。领开封，改集贤殿修撰、知和州，徙饶州，斥提举太平观。徽宗立，复待制、知成德军。卒年六十七。平生为文至多，所交尽名士。性嗜古，藏书数万卷，手自校正，世称善本。有《广讽味集》。